TARYBOS SPRENDIMAS
2006 m. sausio 23 d.
iš dalies keičiantis Tarybos sprendimą 90/424/EEB dėl išlaidų veterinarijos srityje
(2006/53/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 37 straipsnį,
atsižvelgdama į Komisijos pasiūlymą,
atsižvelgdama į Europos Parlamento nuomonę (1),
atsižvelgdama į Europos ekonomikos ir socialinių reikalų komiteto nuomonę (2),
kadangi:
(1)
Paukščių gripas, anksčiau vadintas „paukščių maru“, yra labai sunki paukščių infekcija, kelianti didelę grėsmę gyvūnų sveikatai. Esant tam tikroms sąlygoms, paukščių gripo kilmės virusas gali kelti grėsmę ir žmonių sveikatai.
(2)
1990 m. birželio 26 d. Tarybos sprendime 90/424/EEB dėl išlaidų veterinarijos srityje (3) numatoma galimybė, kad Bendrija teikia finansinę paramą valstybėms narėms, siekiančioms išnaikinti tam tikras gyvūnų ligas. Šiame sprendime numatoma galimybė teikti tokią paramą siekiant išnaikinti paukščių gripą, kurį sukelia vadinamieji „didelio patogeniškumo“ viruso kamienai.
(3)
Per paskutiniąsias paukščių gripo epidemijas ligos protrūkius sukėlė mažo patogeniškumo paukščių gripo virusai, kurie vėliau mutavo į didelio patogeniškumo virusus ir turėjo niokojančių padarinių bei sukėlė pavojų žmonių sveikatai. Mutavusį virusą kontroliuoti ypač sunku. 2005 m. gruodžio 20 d. Tarybos direktyvoje 2005/94/EB dėl paukščių gripo kontrolės Bendrijoje priemonių (4) nustatytos privalomos priežiūros ir kontrolės priemonės, taikytinos taip pat ir mažo patogeniškumo virusams, kad galima būtų užkirsti kelią didelio patogeniškumo paukščių gripo protrūkiams.
(4)
Atsižvelgiant į Direktyvos 2005/94/EB priėmimą, tikslinga iš dalies pakeisti Sprendimą 90/424/EEB siekiant, kad Bendrijos finansinė pagalba taip pat būtų teikiama toms ligos išnaikinimo priemonėms, kurias vykdo valstybės narės kovodamos su mažo patogeniškumo paukščių gripo viruso kamienais, kurie gali mutuoti į didelio patogeniškumo kamienus,
PRIĖMĖ ŠĮ SPRENDIMĄ:
1 straipsnis
Sprendimas 90/424/EEB iš dalies keičiamas taip:
1)
3 straipsnis iš dalies keičiamas taip:
a)
1 dalies šešta įtrauka išbraukiama;
b)
2 dalies pirma įtrauka pakeičiama taip:
„-
ligai imlių rūšių gyvūnai, jeigu jie yra paveikti ligos, užsikrėtę ja arba yra įtariama, kad jie gali būti paveikti arba užsikrėtę, išskerdžiami ir sunaikinami,“;
c)
4 dalis pakeičiama taip:
„4. Jeigu, atsižvelgiant į padėties Bendrijoje pokyčius, laikoma būtina ir toliau taikyti 2 dalyje ir 3a straipsnyje numatytas priemones, 41 straipsnyje nustatyta tvarka gali būti priimtas naujas sprendimas dėl Bendrijos finansinės paramos, kuri gali viršyti 50 % dydį, nustatytą 5 dalies pirmoje įtraukoje. Priėmus tokį sprendimą, gali būti nustatytos visos priemonės, visų pirma tos, kurios nėra paminėtos 2 dalyje, kurių atitinkama valstybė narė turi imtis siekdama užtikrinti, kad sprendimai būtų sėkmingai įgyvendinti.“;
2)
įterpiamas šis straipsnis:
„3a straipsnis
1. Šis straipsnis ir 3 straipsnio 3 bei 4 dalys taikomos tuo atveju, jeigu valstybės narės teritorijoje atsiranda paukščių gripo atvejų.
2. Atitinkama valstybė narė gauna Bendrijos finansinę paramą, skirtą paukščių gripui išnaikinti, jeigu ji visiškai ir veiksmingai įgyvendino 2005 m. gruodžio 20 d. Tarybos direktyvoje 2005/94/EB dėl paukščių gripo kontrolės Bendrijoje priemonių (5) numatytas minimalias kontrolės priemones pagal atitinkamus Bendrijos teisės aktus ir jeigu, sunaikinus ligai imlių rūšių gyvūnus, kurie buvo paveikti ligos, užsikrėtę ja arba buvo įtariama, kad jie gali būti paveikti arba užsikrėtę, gyvūnų savininkams buvo greitai išmokėtos atitinkamos kompensacijos.
3. Bendrijos finansinė parama, kuri prireikus dalinama į keletą dalių, yra:
-
50 % išlaidų, kurias valstybė narė patiria kompensuodama gyvūnų savininkams už naminių ir kitų nelaisvėje esančių paukščių sunaikinimą,
-
50 % valstybės narės patirtų išlaidų už gyvūnų, gyvūninės kilmės produktų sunaikinimą, ūkių ir įrangos valymą ir dezinfekciją, užkrėstų pašarų sunaikinimą ir užkrėstos įrangos sunaikinimą, kai jos nebeįmanoma dezinfekuoti;
-
100 % išlaidų už vakcinos pateikimą ir 50 % vakcinacijos išlaidų, kai nusprendžiama atlikti neatidėliotiną vakcinaciją pagal Direktyvos 2005/94/EB 54 straipsnį.
3)
6 straipsnio 1 dalyje, 7 straipsnio 1 dalyje ir 8 straipsnio 1 dalyje po nuorodos „3 straipsnio 1 dalyje“ įterpiama nuoroda „3a straipsnio 1 dalyje“;
4)
priedo 1 grupė papildoma šia įtrauka:
„-
paukščių gripas“.
2 straipsnis
Šis sprendimas skirtas valstybėms narėms.
Priimta Briuselyje, 2006 m. sausio 23 d.